Կիկի Մորդի

Նկիրու «Կիկի» Մորդի (, ), նիգերիացի հետաքննող ժուռնալիստ, կինոռեժիսոր, գրող, ձեռներեց ։ Դպրոցից դուրս է մնացել ուսուցիչներից մեկի հետապնդման հետևանքով։ Այդ փորձությունը հետագայում նրան հանգեցրել է Sex for Grades տեսաֆիլմի նկարահանմանը՝  BBC Africa Eye-ի աջակցությամբ։ Տեսաֆիլմը վավերականորեն ցուցադրել է սեքսուալ հետապնդման խորքային արտահայտվածությունը նիգերիացի և գանացի մանկավարժների շրջանում։ 2016 թվականին Կիկի Մորդին արժանացել է Nigerian Broadcasters Merit Awards մրցանակաբաշխության Outstanding Radio Program Presenter (South-South) մրցանակին։

Կենսագրություն 

Կիկին ծնվել է Նիգերիայի Ռիվերս նահանգի Պորտ Հարկորտ քաղաքում։ Միջնակարգ կրթություն ստանալուց հետո ընդունվել է համալսարան՝ բժշկություն ուսումնասիրելու նպատակով, բայց ստիպված է եղել թերի թողնել ուսումը՝ դարձյալ սեքսուալ հետապնդման ենթակվելու պատճառով (այս անգամ՝ ֆակուլտետի դասախոսներից մեկի կողմից)։

Ժուռնալիստական իր կարիերան սկսել է 2015 թվականին՝ որպես նիգերիական Բենին քաղաքի KU Television and Radio ընկերության ռադիոհաղորդավարուհի, ապա դարձել է Women Radio-ի (WFM 91.7) հաղորդավարական բաժնի ղեկավար։ 2017 թվականին առցանց ստորագրահավաք է նախաձեռնել նիգերիացի ոստիկանների կողմից երիտասարդների նկատմամբ կիրառվող շորթմանն ու շահագործմանը վերջ դնելու պահանջով։ Դա տեղի է ունեցել այն բանից հետո, երբ մի խումբ ոստիկաններ ներխուժել են իր բնակարանը, ձերբակալել իրեն ու իր բոյֆրենդին՝ մեղադրելով աղանդավորության և արդարադատությանը խոչընդոտելու մեջ ու խոստացել են գործին ընթացք չտալ որոշակի գումարի դիմաց։ Հասարակական լայն արձագանք է ստացել 2019 թվականի հոկտեմբերին BBC Africa Eye-ի աջակցությամբ նրա ու իր թիմի նկարահանած ու թողարկած Sex for Grades Documentary 13 րոպեանոց տեսաֆիլմը, որն ի ցույց է հանել նիգերիացի ու գանացի մանկավարժների շրջանում խոր արմատներ գցած սեքսուալ հետապնդման «մշակույթը»։ Տեսաֆիլմի կապակցությամբ բարձրացած սկանդալի արդյունքում մի շարք դասախոսներ ու պաշտոնյաներ ազատվել են աշխատանքից, Նիգերիայի խորհրդարանը համապատասխան օրենք է ընդունել, որով մինչև 14 տարվա ազատազրկում է նախատեսված։ 2019 թվականին Կիկին թողարկել է  «Կյանքը ծովածոցի ափին» (Life at the Bay) վավերագրական կինոնկարը Թարկվա ծոցի մերձափնյա բնակավայրում ապրողների և հատկապես տեղաբնիկ կանանց գոյատևման ու մաքառումների մասին։ 2020 թվականին նրան շնորհվել է ԱՄՆ-ի մայրաքաղաքում՝ Վաշինգտոնում գործող Մայքլ Էլիոթի անվան միջազգային կենտրոնի մրցանակը «Ժուռնալիստիկա» անվանակարգում։ Բացի այդ, նա առաջադրվել է «Էմմի» մրցանակի «Արդիական հրատապ թեմաներ» անվանակարգում։

Ծանոթագրություններ

Արտաքին հղումներ 
 
 Kiki Mordi at FilmFreeway

Աֆրիկացի կինոռեժիսորներ
Կին կինոռեժիսորներ
Լրագրողներ
Աֆրիկացի լրագրողներ
Կին լրագրողներ